É bɔ́n bábá yā bá bə́ kig dzɔ yəm bâyi wóg, bə́ yə́gē fə mbádā Ńtondôbə Zambá wāān, á mə̄lú mə́sə̄ yā myāyi nyiŋ é sí yǎ myākə wóge ai dzɔ́ á Yórdan á yād.” 14Ńdɔ Ǹtondôbə a ngádzó ai Mósɛs nâ: « Abǒg áwú dóe á ngásúbu yǎ, lóége Yosué mǐ kə təbə́ êbə̌m bíkóán, ású yə̄ nâ mə̄ və̄ nyé mə̄béndé máma.» Ńdɔ̄ hḿ Mósɛs bân Yosué bə́ ngázu tə́bə̄ á ébə̌m bikóán. 15Ńdɔ Ǹtondôbə a ngáyénə́ êbə̌m bíkóán, ándīé ńkúd, ándíé ńkúd á ngábə́ tə́lə̄ á ḿbɛ̄ ébə̌m. 16Ńdɔ Ǹtondôbə a ngádzó ai Mósɛs nâ: “Ǒ ngazu yǎ kə́ wɔi ai běsōá, ńdɔ̄ hḿ áyɔŋ dí lâyi tə́bə á ngálugu bəzəzə̌ bəzambá yā ńnam báyi kə́ tɔbɔ, bâyi ma dzoge bə́ mān fə tsam ámvóé mə̄ ngátindi ai bɔ́. 17Amǒs tē óbēn, olún wáma wâyi bɔ́ yōŋ á nyɔ́l, mayi bɔ dzoge mə sɔlí fə̄ bɔ́ ásū dáma, abuí bə́bə̂ bə́ mam ai miǹdzǔg byáyi bɔ́ kúban á nyɔ́l, bə́ ngakɔ́bɔ amǒs tē nâ: “Ngə́ bə́bə̂ bə́ mam bá bákúban bíā á nyɔ́l ngǎ sə á ḿból Zāmbá wāān á sə̄ kig ai bíā ?” 18Mayi fɔ́ɔ́ sɔli ásū dáma amǒs tē, ású ábé ásə̄ bə́ ngābɔ̌ ai ńtɔ́bán bə́ ngātɔ̄b bəzambá bə̄fə́. 19Ńdɔ̄ hḿ tilán ású dáán é dzīá dzī, ó yə́gə́lə̄ dzɔ́ bɔ́n bə́ Ísraɛ̂l, ó fūdī dzɔ́ a mənyu mábá, nə́ é bɔ m̀bɔɔlɔ yǎ ā bɔɔlɔ bɔ́n bə́ Ísraɛ̂l. 20Amú mayi kə ai bɔ́ é sí yǎ mə̄ ngákan běsīá sɔŋ nə́ mayi bɔ́ və̄, é sí yǎ yāfúguzu ai mənyáŋ ai wé, bâyi dí bə́ dzyé, bə́ nganén, eyɔ̌ŋ tē bâyi vəŋan á bəzambá bə̄fə́ bə́ ngasyé bɔ̄, bə́ byandigi ma, bə́ mān tsam ámvóé dáma; 21hədá ǹnyie anə́ ábuí bə́bə̂ bə́ mam ai miǹdzǔg byáyī bɔ́ kúban á nyɔ́l, é dzīá dzī yâyi bɔ́ bɔɔlɔ, amú é mvɔŋ bod yâzu bɔ́ á mvús yǎyǐ kig dzɔ́ vóan. Amú mayəm m̀bəŋ m̀bəŋ míńtsōgán yā bə́ bə́bə́lán á mīńnə́m ámōs bēn dī ósúsúa bēn yə̄ nâ makə ai bɔ́ á ńnam mə ngákag bɔ́ mə kan sɔŋ.” 22Ńdɔ̄ Mósɛs a ngátil é dzīá dzī amǒs tē, ǎ ngáyə́gələ dzɔ́ bɔ́n bə́ Ísraɛ̂l.